google/wiki40b huggingface dataset:
James Booth

Liv og virke

Booth ble født David Geeves-Booth i Croydon, England. Han satset i ung alder på en militær karriere og oppnådde Kapteins grad før han skiftet beite. Han studerte deretter skuespill og drama ved Royal Academy of Dramatic Art og ble i 1958 medlem av Joan Littlewoods teatergruppe på Theatre Royal Stratford East.
Han filmdebuterte i 1956 via en liten birolle i den relativt ukjente britiske kriminalfilmen The Narrowing Circle, og TV-debuterte via en oppsetning av britisk fjernsynsteater i 1958 på britiske ITV. Han hadde så rollen som «Spider Kelly» i de to britiske filmkomediene Jazz Boat (1960) og In the Nick (1960), før han i 1964 fikk sin kanskje mest minneverdige rolle i den britiske krigsfilmen Zulu. Han hadde utover 1960- og 1970-tallet framstående roller i britiske filmer som blant annet  The Secret of My Success (1966), Robbery (1967), Revenge (1971), Rentadick (1972), That'll Be the Day (1973) og Brannigan (1975). I samme periode medvirket han også i amerikanske filmer, som blant annet Macho Callahan (1970) og Airport '77 (1977).
På 1980-tallet hadde han roller i en rekke actionfilmer som blant annet Charles Bronson-filmen Caboblanco (1980), Avenging Force (1986) og Programmed to Kill (1987). Man må også nevne hans sentrale rolle som erkeskurken «Limehouse Willie» i den relativt brutale Ninja-filmen Pray for Death fra 1985 (som han også hadde manus på), samt ninjafilmen American Ninja 4: The Annihilation (1990).
I 1990-91 spilte han rollen som svindleren Ernie Niles i den amerikanske kultserien Twin Peaks.
Han har hatt en beskjeden karriere etter 1991, men en kan nevne hans rolle i sciencefiction-grøsseren The Breed (2001) og den britiske krimkomedien Keeping Mum (2005), som også ble hans siste filmrolle. En kan også nevne gjesteroller i kjente serier som blant annet Bonanza (1972), The Sweeney (1975), Baretta (1978),  Auf Wiedersehen, Pet (1986), Bergerac (1990) og Acapulco H.E.A.T. (1994).
Han giftet seg med Paula Delaney i 1960. De fikk to sønner og to døtre. Han døde i Hadleigh i Essex i 2005, 77 år gammel. Hans siste film, Keeping Mum (2005) ble dedikert til hans minne.
University of Chicago

Historie og utvikling

Universitetet har siden det ble grunnlagt av John D. Rockefeller i 1890 utmerket seg som en av de fremste forskningsinstitusjonene i verden, og bare Cambridge har fostret flere nobelpris-vinnere enn University of Chicago.
I 1894 – 1904 var John Dewey tilsatt ved University of Chicago hvor han formet sine tanker i en empirisk teori om pragmatisme. Universitetet var en sentral institusjon i utviklingen av atombomben under 2. verdenskrig. Den italienske fysikeren Enrico Fermi deltok i Manhattanprosjektet og var ansatt ved universitetet. Arkeologen James Henry Breasted utviklet amerikansk egyptologi og studier av oldtidens Midtøsten ved University of Chicago fra 1894.
Forskere fra universitetet har dominert samfunnsøkonomisk vitenskap, med professorer som Milton Friedman, Gary Becker og George Stigler.

Forskning og ressurser

Graduate School of Business  oppnår ekstremt høye rangeringer faglig, som regel blant de 2-3 høyeste blant business-skoler i USA. Forskere og forelesere her omfatter nobelprisvinnere som Milton Friedman, Gary Becker, Robert Fogel, George Stigler og Myron Scholes. Tidligere studenter omfatter Oracle-gründer Larry Ellison.
Blant tidligere studenter ved Law School finner vi de tidligere justisministrene John Ashcroft og Ramsey Clark og James B. Comey, mens president Barack Obama har forelest her i flere år. School of Social Service Administration rangeres også helt i toppen blant amerikanske universiteter innen utdanning av sosialarbeidere.
Skolepengene ved University of Chicago var US$ 34 005 i 2006, et nivå som lå over semesteravgiften ved f.eks Harvard University.
Yerkes-observatoriet i Wisconsin har verdens største refraktor-teleskop. 
Bibliotekene ved University of Chicago har 7,364 millioner titler, som gjør det til USAs syttende største bibliotek (2006).
The Kingston Trio

The Kingston Trio var en amerikansk visetrio som ble dannet i 1957 i San Francisco av Dave Guard, Bob Shane og Nick Reynolds.
I perioden 1958–66 gav de ut en rekke suksessfulle musikkalbum og singler, hovedsakelig for Capitol Records. John Stewart erstattet Guard i 1961.
Gruppen ble oppløst i 1967.
Antonio Cañizares Llovera

Kardinalsutnevnelse

Den 22. februar 2006 kunngjorde pave Benedikt XVI hans utnevnelse til kardinal. Selve kreeringen fant sted i konsistoriet den 24. mars.
Nygade (København)

Nygade i København er en del av Strøget og går fra Nytorv i vest til Vimmelskaftet i øst. 
Gaten, som er Strøgets korteste, ble anlagt i 1685 etter tegning av Christian V personlig. 
En bryggergård på gatens område hadde brent og man benyttet derfor anledningen til å få en direkte forbindelse fra Vimmelskaftet til Gammeltorv.
Monument to the Great Fire of London

Monument to the Great Fire of London, eller simpelthen The Monument, er en 61 meter høy søyle i London, rett nord for London Bridge, i krysset mellom Monument Street og Fish Street Hill.
Søylen ble reist i 1677 til minne om bybrannen i 1666, som la nesten hele London i aske. Søylen er tegna av den store byfornyeren Christopher Wren i dorisk stil, og står nøyaktig 61 meter fra det bakeriet i Pudding Lane der brannen begynte. Søylen er bygd i Portland kalkstein og krones av en forgylt vase med flammer.
Sokkelen har en innskrift på latin på tre sider. På den ene sida ble det i 1681 tilføyd en setning som legger skylda for brannen på katolikkene, etter at et rykte hadde oppstått om at franske hugenotter hadde antent brannen. Denne delen av innskriften ble fjerna i 1831.
The Monument er bygd også for vitenskapelige formål. Den har en sentral sjakt som er ment for et zenit-teleskop, og til bruk i gravitasjons- og pendeleksperimenter. Trappetrinna i sjakta er nøyaktig 6 tommer høye, og var tenkt brukt til barometriske målinger av lufttrykk.
I Smithfield i den nordre utkanten av City markerer monumentet Golden Boy of Pye Corner det punktet der brannen døde ut.
Grimaldiordenen

Grimaldiordenen (fransk: Ordre de Grimaldi) er en monegaskisk orden innstiftet 18. november 1954 av fyrst Rainier III til belønning av fortjenester av fyrsten. Den ble oppkalt etter det regjerende dynasti i Monaco, Huset Grimaldi. Ordenen tildeles både monegaskere og utenlandske borgere. Grimaldiordenen rangerer som nummer tre i Monacos ordensvesen, etter Den hellige Carls orden og Kroneordenen, men foran Den kulturelle fortjenstorden. Regjerende fyrste er stormester.

Insignier

Ordenstegnet for Grimaldiordenen består av et hvitemaljert kors med utbuede armer som har kuler i korsendene. Korset er i sølv for laveste grad, i gull for de fire høyere grader. Midtmedaljongen er viser et ryttersegl med Grimaldivåpenet og med omskriften «RAINIER GRIMALDI PRINCE DE MONACO» (Rainier Grimaldi fyrste av Monaco). Reversen bærer årstallet 1950 og innskriften «PRINCIPAUTÉ DE MONACO» (Fyrstedømmet Monaco). Over korset står en krone i gull med oppheng for båndet gjennom rikseplet. Ordensbåndet erhvitt med smale røde striper nær kantene. Rødt og hvitt er fargene i Monacos riksvåpen og flagg. Ordenstegnet er i utforming lik for de forskjellige grader, men er av ulik størrelse og er opphengt i bånd med forskjellig utforming.
Ordensstjernen er i sølv og har seksten stråler utformet som fasetterte romber. Den bærer Midtmedaljongen fra ordenskorset.
I anledning Rainier IIIs femtiårsjubileum som regjerende fyrste ble det laget et ordenskjede for stormesteren. Kjedet har medaljonger med samme seglavbildning som i midtmedaljongen i ordenstegnet. Det sentrale leddet, der ordenstegnet er opphengt, er utformet som Rainiers kronede monogram. Kjedet ble gitt fyrsten i gave av hans undersåtter.
Kong Lear (TV-serie)

Handling

En monark, som i blind forfengelighet lener seg til smiger uten å se forræderi, mistror kjærlighet og støter de trofaste fra seg. Det fører til katastrofe for ham selv og hans nasjon, som styrter sammen under borgerkrigens bakholdsangrep og ødeleggelser.
I2O

Intelligent Input/Output (I2O) er en tidligere spesifikasjon for innmatning og utmatning i datamaskiner. I2O ble opprinnelig utviklet for å ta i bruk kanal I/O på RISC mikroprosessoren Intel i960 på personlige datamaskiner. Spesifikasjonen ble lansert av Intel i 1996 med en publikasjon av  Intelligent I/O Special Interest Group. Denne gruppen ble oppløst den 13. oktober 2000.
En rekke operativsystemer for x86 hadde støtte for IO2, og har det fortsatt, deriblant Microsoft Windows, Linuxkjernen (opphevet i versjon 4.0), Solaris,  OpenBSD og NetWare.
Blikk (avis)

Blikk er en norsk publikasjon som beskriver seg som «månedsavis for homser, lesber og biseksuelle». Den ble etablert av Arne Walderhaug i 1990, og utgis idag av forlaget Blikk AS. Lillian Jensen har vært ansvarlig redaktør siden 2008.
Det Norske Forbundet av 1948 hadde tidligere utgitt en avis kalt Fritt Fram, men den ble lagt ned på slutten av 1980-tallet fordi den gikk med underskudd.
Pacific Southwest Airlines Flight 1771

Bakgrunn

Billettagenten David A. Burke, som jobbet for moderselskapet USAir, hadde blitt tatt for tyveri av tilsammen 69 amerikanske dollar (ca. 443 norske kroner) og kvitteringer til en verdi av flere tusen dollar og fått avskjed fra jobben sin. Samme dag som flyet styrtet, hadde Burke vært inne til samtale med sjefen sin, Ray Thompson, hvor Burke fikk vite at klagen hans var avvist. Etter at han hadde blitt oppsagt hadde han fortsatt beholdt ID-kortet som bekreftet ansettelsesforholdet hans, hvilket ville gjøre at han slapp sikkerhetskontroll ettersom ansatte i flyselskaper var fritatt sikkerhetskontroll.

Hendelsesforløp

Flyet, en British Aerospace 146-200A, lettet fra Los Angeles internasjonale lufthavn med kurs mot San Francisco. Ombord var også flere ansatte i Pacific Southwest Airlines og USAir, blant dem Ray Thomson. Mens flyet var på marsjhøyde på 6500 meter, snakket kapteinen med flygeledere om værforholdene langs flyruten da 2 skudd kunne høres fra kabinen. Like etterpå kunne man på flyets taleregistrator høre at døren til cockpiten bli åpnet og en kvinnelig stemme, mest sannsynlig flyvertinnen, fortelle kapteinen at de har et problem ombord. Et skudd høres like etterpå, og etterforskerne er sikre på at Burke skyter og dreper flyvertinnen som står i døren til cockpiten før to nye skudd høres, som tyder på at begge pilotene blir skutt. Flyets ferdsskriver indikerer at noen, mest sannsynlig drapsmannen, skyver stikken fremover slik at nesen vender nedover. Sekunder etterpå høres økningen av tonen på lyden av vind utenfor flyet, og like før flyet treffer bakken, kan et sjette skudd høres fra kabinen, mest sannsynlig fra at Burke skyter og dreper selskapets sjefspilot, som også reiste med flyet som passasjer. Det var også spekulasjoner om hvor vidt Burke skjøt seg selv, men ettersom hud fra fingeren ble funnet ved avtrekkeren på restene av pistolen ble disse spekulasjonene raskt avfeid.

Etterspill

Etter at årsak for flystyrten ble utredet, ble ansatte i flyselskap underlagt sikkerhetskontroll på lik linje med passasjerene. Det ble også stilt krav om at når ansatte sluttet å jobbe for et flyselskap, måtte de levere inn sin ansettelses-ID, uansett grunn.
Odd-Arne Jacobsen

Musikalsk karriere

Tidlig på 1970-tallet turnerte Jacobsen med saksofonisten Jan Garbarek, bassist Arild Andersen og den finske trommeslageren Edward Vesala. Jacobsen fant tidlig ut at han ikke ville bli noen ECM-artist og gikk etterhvert sine egne veier. Dette førte ham til prosjekter og turneer i Japan og Kina, prosjekter som skulle få mye å bety for hans fremtidige musikalske uttrykk. Jacobsen har arbeidet med mange av Japans ledende musikere innen improvisasjon og jazz. Et eksempel på dette er prosjektet han hadde med pianist og komponist Haruna Miyake og Yoshiaki og Yoshihisa Ochi. Her stod improvisasjon sentralt i det musikalske uttrykket. 
Jacobsen har også gjort seg bemerket som gitarlærer. Han har blant annet undervist Jørn Hoel og Steinar Albrigtsen. Han er også veileder ved Universitetet i Tromsø, Det Kunstfaglige fakultet Musikkonservatoriet og Høgskolen i Telemark.
Jacobsen jobber for tiden med komposisjonen Sempre Dowland («Alltid Dowland») i anledning lutenisten/komponisten John Dowlands 450-årsjubileum i 2013. Instrumenteringen vil være gitar, strykekvintett (2 fioliner, 2 bratsj, en cello og en kontrabass) og en sangoktett ( 2 sopran, 2 alto, 2 tenorer og 2 basso). Prosjektet er blitt mulig takket være støtte fra Komponistenes Vederlagsfond. 
Odd-Arne Jacobsen har et samarbeid med den verdenskjente rockemusikeren Jan Akkerman fra det legendariske progrock bandet Focus. De hadde sin første konsert i Amsterdam 8. september 2016. De spilte også på Bodø Jazz open i februar 2017.
Juiaparus

Utseende

Middelsstore, avlange, halvmatt brune trebukker. Antennene er lange og tynne, mye lengre enn kroppen. Pronotum er avrundet sekskantet med en kort pigg på hver side og kraftig, tverr-rynket skulptur. Dekkvingene er noe avsmalnende bakover, gulbrune til brune, i spissen med to skarpe pigger. Beina er tynne og middels lange.

Utbredelse

Slekten er vidt utbredt i Mellom- og Sør-Amerika.
Samsung Omnia Pro B7610

Samsung Omnia Pro B7610 er en Windows Mobile-basert mobiltelefon utviklet av Samsung.
Den har fullt qwerty-tastatur og en 3,5 tommers AMOLED-skjerm. Den konkurrerer dermed mot bl.a. HTC Touch Pro 2, Nokia N97 og Sony Ericsson XPERIA X1. Den lanseres i Norge i desember 2009.
Kongefreden

Kongefreden eller Antalkidas' fred (387 f.Kr.) var en fredsavtale garantert av den persiske kong Artaxerxes II som avsluttet Korintkrigen i antikkens Hellas mellom Sparta og dens allierte på den ene siden, og Athen, Theben og Korint og deres allierte på den andre siden. Avtalens andre betegnelse kommer fra den spartanske diplomaten Antalkidas som reiste til Susa for å forhandle betingelsene for avtalen med den persiske kongen. Avtalen var i antikken mest kjent som Kongefreden, et navn som reflekterer den persiske innflytelsen over avtalen da persisk gull hadde vært medvirkende til krigen. Sparta hadde brutt med Perserriket som de hadde vært alliert med i kamp mot Athen under Peloponneskrigen. Da Sparta deretter involverte seg i Jonia på kysten av Anatolia, allierte Perserriket seg med sin tidligere fiende Athen og andre greske byer for å endre Spartas fokus. Freden avsluttet krigen på det greske fastlandet, men slo også fast at de greske byene i Anatolia tilhørte perserne, som nedtegnet av historikeren Xenofon.
Rhomborhina yunnana

Utseende

En middelsstor (ca. 25 millimeter), avlang, skinnende grønn gullbasse. Hos denne slekten har ikke hannene noe fremspring i pannen, hodet er flatt og avlangt firkantet. Arten er forholdsvis slank og langbeint, og oversiden er kraftig og tett punktert.

Utbredelse

Arten lever i Kina (Sichuan, Yunnan) og Laos.
Where Did You Sleep Last Night

«Where Did You Sleep Last Night», også kjent som «In The Pines» og «Black Girl», er en tradisjonell amerikansk folkesang som i hvertfall kan dateres tilbake til 1870-tallet. Man tror den originalt er sør-appalachiansk. Identiteten til sangens forfatter er ukjent, men den er blitt fremført av en rekke artister som Lead Belly, Bill Monroe, Doc Watson, Pete Seeger, Bob Dylan, Chet Atkins, Grateful Dead, Connie Francis,Mark Lanegan, Nirvana, Dolly Parton, og Smog.
Ivo Ulich

Landslaget

Ivo Ulich spilte 8 landskamper for Tsjekkias herrelandslag. Han ble tatt ut i Tsjekkias tropp til FIFA Confederations Cup 1997.
Niels Hemmingsen

Niels Hemmingsen (født i Errindlev i Danmark i 1513, død 23. mai 1600) var en dansk teolog.

Livsløp: Utdanning og yrkeskarriere

Niels Hemmingsen var født i Errindlev på Lolland i en bondefamilie, gikk på latinskole i Nysted og studerte fra 1537 til 1542 ved universitetet i Wittenberg, hvor særlig Philipp Melanchthons humanistisk betonte teologi gjorde et sterkt inntrykk på ham. I 1543 ble han professor i gresk ved Københavns Universitet, i 1545 ble han professor i hebraisk. 
Da stillingen som sogneprest ved Helligaandskirken ble ledig i 1547, fikk han denne i et års tid, samtidig som han beholdt sitt professorat. I 1553 tok han doktorgrad i teologi og ble professor i teologi 1557 ved universitetet. Han var flere ganger rektor ved universitetet, og fra 1572 ble han visekansler samme sted. Han fikk stor innflytelse som underviser og var samtidig rådgiver for kongen og riksrådet. 
Også internasjonalt gjorde Hemmingsen seg gjeldende i den protestantiske delen av Europa, og hans teologiske skrifter fikk stor utbredelse. Niels Hemmingsen må anses for å være den danske teologen som har oppnådd den største berømmelsen utenfor landets grenser. Han var også venn med mange av tidens betydningsfulle personer, både mektige og lærde.

Hemmingsen som kryptokalvinist

Han omtales i Personalhistorisk tidsskrift som «den lærde lollik, der var kryptokalvinist». Han kom i vanskeligheter da han i 1572 sluttet seg til reformatoren Calvins nattverdslære, som var i strid med den lutherske oppfatning. I 1576 følte han seg tvunget til å tilbakekalle sine synspunkter, og det skal også sies at han hele tiden hadde kjempet mot den kalvinistiske predestinasjonslæren. Mistenkeliggjøringen opphørte likevel ikke, og i 1579 ble han av Frederik II avsatt fra universitetsembedet. Han bosatte seg i Roskilde, hvor han levde som en høyt ansett person til sin død.

Hemmingsen mot trolldom

I 1575 ga han ut Admonitio de superstitionibus magicis vitandis (Formaning om å unngå trolldom). Boken ble en viktig europeisk tekst om demonologi på 1500-tallet. Han brukte en bred definisjon av trolldom som inkluderte signefolk og klokefolk i tillegg til all trolldom som gjorde skade. All magi og overtro var trolldom som kom fra djevelen, enten det var formler, signing, bilder, tegn eller voksbarn. Det var alltid djevelen som stod bak, uansett om mennesket hadde inngått pakt eller ei. Djevelen var en mester på illusjon og tryllekunst, men var likevel begrenset av fysiske lover. Hekser kunne ikke virkelig fly på sopelime, det skjedde bare i deres drømmer. Hemmingsen stolte heller ikke på vannprøven, men mente den var overtroisk og at djevelen kunne påvirke resultatet.
Olav Kavli

Tidlig liv og karriere

Kavli vokste opp på Årø utenfor Molde som sønn av gårdbrukerne Knut Olsson Kavli (1836–1912) og Ane Jensdotter (1834–1909). I tidlige kilder er Olav ført som Ole, en vanlig dansk skrivemåte for Ola(v), og med mellomnavnet Knudsen, et patronymikon han sluttet å bruke.
I 1880 reiste han til Bergen, hvor han tok handelsbrev og etablerte egen ostehandel i 1894. Kavli etablerte grossistavtaler med kjøpmenn langs kysten fra Christiania til Kirkenes. En annen viktig milepæl var avtalen med staten om levering av proviant til arbeiderne som bygget Bergensbanen. Han utvidet i perioden fram til 1910 med handelsforbindelser i England, Sverige og Danmark, samt USA etter en handelsreise dit i 1910.

Smøreostens «far»

I 1914 startet han meieri i Sandnes og fikk i 1924 gjennombrudd med lanseringen av osten Primula, verdens første holdbare smelteost, basert på ideer fra studiereise til Sveits, Serbia og Bulgaria. Ved å smelte sammen det beste fra yoghurten og osten oppnådde han bløt ost med god holdbarhet.
Olav Kavlis sønn Knut (1896–1965) ble i 1924 medeier i Kavli og fikk ansvar for driften i Norge. Olav reiste mye og utviklet agenturer i USA, Hellas, India og Afrika. Tubeost ble lansert i 1929 og tilpasset enkelte land og deres markeder. Før annen verdenskrig var eksporten til over femti land. Produksjonen i Danmark startet i 1935. Etter hans død i 1958 ble aksjene overført til O. Kavli og Knut Kavlis Almennyttige Fond (1962). Kavlifondet er i dag eier av O. Kavli AS og Q-Meieriene. Overskuddet fra disse selskapene går til Kavlifondet, som igjen støtter kultur, forskning og humanitære formål.

Utenfor næringsmiddelbransjen

O. Kavli var i perioder også involvert i forretninger utenfor næringsmiddelbransjen. I 1917/18 var han en av fire eiere som overtok gamle Sogns Uldspinderi og Fargeri, som ble omdøpt til A/S Sognefjorden Uldvarefabrik.
Låvesvale

Beskrivelse

Låvesvalen er en elegant flyger. Den er 16-22 cm og skiller seg fra de andre skandinaviske svaleartene med sin rustbrune panne og strupe og sitt sorte brystbånd. Låvesvaler har kløftet stjert og hannens er tydeligere enn hunnens. Den utvokste låvesvalen er svart med blå metallglans på ryggen og på vingeoversiden, men ungfuglene mangler denne metallglansen. Låvesvalens bryst er fløtefarvet, ofte med et brunlig skjær. Nebbet og de korte bena og føttene er sorte. Der er ikke stor forskjell mellom hannen og hunnen, men hannen har den lengste og dypest kløftete halen.
Låvesvalen er som alle svaler en hurtig flyger. Til gjengjeld er den klønete på landjorden. De korte bena gir den en trippende gange, og fuglen må av og til ta til vingene for å holde balansen.

Økologi

Låvesvale er en alminnelig hekkefugl i Norge, selv om bestanden i senere år er gått kraftig tilbake. Årsaken er sammensatt, men kan ha med sprøytemidler, bedre renhold i staller og fjøs, og låvesvalenes foretrukne hekkeplasser å gjøre. Låvesvalene er meget selskapelige og ankommer i flokk omkring 1. mai hvert år. Da ser man dem ofte sittende tett i tett på strømledningene. Trekket fra Afrika til Norge utgjør en distanse på cirka 10 000 km i hver retning. Sommergjesten forlater gjerne Norge sist i september. Innen svalene drar søker de sammen i store flokker mot takrørsbevoksninger, for å overnatte før det lange trekket. I gamle dager trodde man svalene overvintret på sjøbunnen, da hele flokken en morgen plutselig var vekk fra takrørsbevoksningen.
Låvesvalens rede bygges typisk innendørs i bygninger, hvor de voksne fuglene har direkte adgang til det fri, dvs. i stall, uthus, garager eller sjøboder, der hvor det finnes åpne vinduer eller dører. Redene bygges opp på fremspring, f.eks. loftsbjelker. Redematerialet er mudder og strå, det kiles og klistres sammen til en stivnet masse som blir skålformet. Redet er foret med fjær og hår. Låvesvalen rekker å få to kull unger i løpet av en sommer. 1. kull egg, er hvite med brune pletter, de legges i begynnelsen av juni, mens 2. kull legges sist i juli. Eggene ruges i ca. 14 dager og ungene sitter ca. 3 uker i redet før de er flyvedyktige.
Låvesvaler jager flyvende insekter – f.eks. mygg, døgnfluer, små guldøyer, sommerfugler og flyvende maur – i luften. Svalens fødesøkning gir det gamle værvarsel en vis riktighet: Når svalene flyver lavt kommer det regn. Svalene følger bytte og når luftfuktigheten stiger søker de flyvende insekter nedad – og svalene følger efter. Svalene er så dyktige flyvere at de kan drikke av en vannoverflate mens de passerer lavt over i glideflukt.
Chamaedorea radicalis

Beskrivelse

Det er en saktevoksende palme som blir inntil 1,2 meter høy. Utseende kan minne mye om den populære Kentia-palmen som mange har som stueplante. Den vokser naturlig i tilnærmet regnskogsforhold med konstant fuktig og kjølig luft. Den misliker full sol og må plantes i skygge, alternativt delskygge. 
Til tross for at palmen kommer fra tropene, på grensen til subtropene, passer den utmerket i et temperert klima med milde vintrer, og det sies at palmen kan tåle kortvarige temperaturer ned mot -12 grader celcius.
Palmen har fjærformede blader og gamle individ kan ha en kort liten stamme bestående av gamle bladrester. Det er ikke uvanlig at små individ blomstrer, og hunnpalmen får flotte røde bær som er en flott kontrast til det friske bladverket.
Nassau Bay (Texas)

Nassau Bay er en by i Harris County i Texas i USA.
Byen ligger sørøst i Texas, ca 35 km sørøst for Houston og 7 km vest for Galveston Bay, ved Clear Lake. Den har Mexicogolfen 40 km mot sørøst. Arealet er på 4,4 km², hvorav 1,0 km² er vann.
Morfologisk galakseklassifikasjon

Morofologisk galakseklassifikasjon er et system brukt av astronomer for å dele galakser inn i grupper basert på de visuelle utseende. Der finnes flere skjemaer i bruk som kan klassifisere galakser etter morfologien. Den mest kjente er Hubble-serien, utviklet av Edwin Hubble og senere utvidet av Gérard de Vaucouleurs og Allan Sandage.